Renaut de Bourgoigne, cuens de Mombeliard, à ses bien amés Jeham d’Andelost, damiseaux, le priour de Bonleu, Richart de Montsajon, monsignour Jeham de Frontenay, chevalier, Guillerme Le Ferroillat, demiseaux, Jehanz, fiz Bertrant de Bornay, salut et veraie amour. Nous vous prions, mandons et comandons si acertes com nous plus poons, à toi, Jeham d’Andelost, que tu de ce que [tu] tiens de nous en la signorie de Criley, de part ta fame, dou tout et des apartenances; à vous, priour de Bonleu, de tout le droit [et] la raison que nous avions en la garde de la maison de Bonleu et es apartenances, dois la riviere d’Ains envers la Jou; à toy, Richart de Monsajon, de quamque tu tien de nous à Chamblay et à Marregney et es apartenances de ces lieus; à vous, messire Jeham de Frontenay, de la fort maison que vous tenés en ladite ville; à toi, Guillaume Ferroillet, de tout quanque tu tiens à Frontenay et ou territoire de nous, en quelque meniere que ceu soit; et toy, Jeham, fil Bertrant de Bornay, de tout quamque tu tiens de nous ou territoire de l’Estoile, entrez en l’omaige et en la foy de nostre chier oncle monsignour Jeham de Chalon, signour d’Arlay, en tel meniere con vous en estoiez en nostre homaige et en nostre foy, et en obeissiez à luy en la maniere que vous an estiez tenuz à nous, senz plus attendre autre comandement de nous. Et pour ce que vous soiez plus tenuz à faire ceste chose, nous avons sealé ces lettres à nostre seaul pendant. Faites et données à Lon-le-Saunier, le lundi après l’uictaive de la resurrection Nostre Signour, l’am mil trois cenz et quatre, ou mois d’avril.